
În aproape întreagă cea de a dona jumătate a seco- 
lului al XV-lea, anarhia feudală — principala caracteristică, pe plan intern, a istoriei "ării 
Româneşti în ultimele decenii ale perioadei de a cărei artă ne-am ocupat în capitolul prece- 
dent — se menține, căpătind chiar forme din ce în ce mai grave. În încercările lor de a 
aduce în scaun fiecare cîte un domn favorabil propriilor interese, diferitele grupări de feudali, 
aflate în luptă între ele, au recurs, de cele mai multe ori, și la ajutorul armat al vreunuia dintre 
statele feudale vecine. Astfel, deși adesea repetate, străduințele autorității domnești de a 
coaliza forţele interne pentru a înlătura suzeranitatea, din ce în ce mai împovărătoare, a 
Porții nu s-au putut bucura decit de un succes efemer: ele se izbeau totdeauna de 
rezistența îndirjită a vreunei facțiuni de mari feudali ce preferau supunerea față de 
turci oricărei domnii care ar fi putut amenința dăinuirea situației privilegiate pe care 
ajunseseră să şi-o creeze, 

Această perioadă de lupte și zbucium a îngăduit ca — începînd mai ales de pe la mijlocul celei 
de a doua jumătăţi a secolului al XV-lea — cîteva familii de mari feudali să ajungă a stăpîni 
(prin danii domneşti, cumpărări şi, mai adesea, prin uzurpări) întinse latifundii și a grupa fiecare, 
în jurul ei, cîte o întreagă facțiune de feudali mai mărunți. Urmărind cu perseverenţă o politică 
de descentralizare față de autoritatea domnească, dar totdeodată una de centralizare regională 
sau locală!, asemenea familii — între care, primul loc îl ocupă cea a Craioveștilor, sprijiniți 
pe Oltenia — au ajuns să exercite o adevărată tutelă asupra domniei și să impună astfel, în con- 
formitate cu propriile lor interese, însăși linia de politică externă a statului. 

Războiul antiotoman implica, și pentru feudali, serioase primejdii atit în ce priveşte bunăstarea, 
cît și însăşi viața lor; acceptarea suzeranității otomane şi adoptarea unei politici pe care am 
putea o numi de « rezistență pasivă» aducea după sine grele sarcini economice pe care însă nu 
le suporta, în ultimă analiză, decît marea masă a țărănimii. E lesne de înțeles că, în asemenea 
condiţii — avînd acum posibilitatea de a alege ea linia politicii externe a statului — marea 
feudalitate a adoptat, fără ezitare, cea de a doua soluție. Totuși, această atitudine nu a fost 
luată fără o strinsă legătură cu întreaga conjunctură politică din Sud-Estul european al vremii. 
Într-adevăr, în țările de la sudul Dunării, de curînd cucerite, stăpînirea otomană impusese, 


1 Cf. cu tendințele pe care le vădeau — la o altă scară și intr-un alt stadiu, mai avansat al dezvoltării orinduirii feudale — în 
cadrul imperiului german, principii (vezi Fe. Engels, Răgoiu/ părănere german, p. 34—36). x 

în locul vechii feudalități creștine, o alta nouă, de astă dată musulmană. Ca urmare, orice încer- 
care de rezistență a maselor populare față de asupririle acestei noi feudalităţi — încă și mai 
abuzivă decît cea anterioară — trebuia, implicit, să îmbrace acolo forme, net marcate, de conflict 
religios. Dar totodată, alungată din locurile ei de baştină și adăpostită în cele trei țări române 
și în sudul Ungariei, o bună parte a vechii feudalități creştine sud-dunărene (în special din 
Serbia) își păstrase nestrămutata speranță a unei grabnice întoarceri în vechea ei situație și se 
străduia, pe toate căile, să transforme această speranţă în realitate. Decenii de-a rîndul ea cău- 
tase să iniţieze o amplă acţiune de cruciadă al cărui rezultat ar fi trebuit să fic alungarea definitivă 
a turcilor din Europa. Toate încercările de acest fel făcute în cursul secolului al XV-lea dove- 
diseră însă două lucruri: mai întîi că nu era nevoie, pentru a smulge Imperiului Otoman o victorie 
militară — fie ea chiar deosebit de însemnată — de coaliția (mereu visată şi niciodată înfăptuită) 
a întregii feudalităţi creştine, ci doar de forţele întrunite ale regiunilor carpato-dunărene; în 
al doilea rînd, că orice asemenea victorie militară nu putea rămîne decit fără urmări practice, 
atita vreme cît oștile feudalilor nu reușeau să-și asigure sprijinul forțelor de rezistență ale 
populațiilor. balcanice subjugate. Dar pe atunci, singurul mijloc nu numai de a întreţine și 
înteţi rezistența maselor populare din Balcani faţă de stăpînirea otomană, ci și de a crea — în 
ciuda intereselor contradictorii de clasă — o legătură între această rezistență și acțiunea de 
recucerire a feudalilor părea a fi agitarea ideii religioase. Astfel, în planurile politice ale feudali- 
tăţii balcanice refugiate și ale tuturor celor direct interesaţi la alungarea de la Dunăre a Imperiului 
Otoman, «propagandei» religioase (ca să întrebuințăm un termen modern) i se va acorda o 
deosebită atenţie, iar instituţiilor eclesiastice din Balcani (în măsura în care ele nu fuseseră 
risipite de cucerirea musulmană) le revenea rolul de centre în jurul cărora urma să se polari- 
zeze rezistența populațiilor asuprite. Ca urmare, a le asigura acestor instituţii dăinuirea — ba 
chiar a le ajuta dezvoltarea — era un act politic de mare importanță pentru pregătirea cruciadei, 
în noua ei formă. 

Vecinătatea primejdioasă a Imperiului Otoman, în tot lungul Dunării, ca și faptul că oștile 
turcești își stabiliseră chiar capete de pod permanente la nord de fluviu, puneau în discuție 
nu numai autonomia și buna dezvoltate viitoare a voievodatului Țării Românești ci, adesea, 
însăși existenţa lui. Totodată, prin legăturile ei de rudenie cu feudalii sud-dunăreni refugiați, 
feudalitatea munteană era de două ori interesată de recuperarea regiunilor balcanice ocupate 
de turci: pe de o parte indirect, pentru readucerea rudelor pribege în fostele lor stăpîniri; 
pe de alta direct, căci feudalii munteni căpătaseră adesea, prin aceste înrudiri, ei înșiși drepturi 
de moștenire la sudul Dunării sau, cel puţin, sperau că, prin participarea lor la viitoarea cruciadă, 
vor obține drepturi decurgînd din calitatea de cuceritori. Așa se face că, pe de o parte siliți 
de o puternică rațiune de stat şi de tutela pe care, cum am văzut, o exercita asupra domniei 
marea feudalitate, pe de alta avînd chiar ci, la sud de Dunăre, propriile lor interese (izvorite 
din înrudiri princiare reale sau din simple ficțiuni juridice), domnii "Țării Românești vor axa 
acum — pentru o bucată de vreme şi nu fără unele șovăiri sau chiar opoziții — întreaga politică 
a țării pe această nouă formă a planului de cruciadă. Acceptînd pentru moment, fără împotri- 
vire, suzeranitatea Porții, cu toate sarcinile ce decurgeau dintr-însa, ei vor reuși să-și asigure, 
temporar, exploatarea regulată a tuturor veniturilor țării, venituri pe care le vor pune, pe 

lor religioase din Imperiul Otoman, în slujba viitoarei acţiuni 


dă. 
Aceste împrejurări explică de ce voievozii Țării Româneşti își asumă, în această vreme, un deose- 
bit rol cultural în orientul ortodox. Acest rol se încadrează în fenomenul general de preluare 
a moştenirii culturale a Imperiului Bizantin, fenomen pe care Nicolae Iorga l-a numit atît de 
lastic «Byzance après Byzance», 
că din cea de a doua jumătate a secolului al XIV-lea izvoarele istorice amintesc de danii în 
bani și odoare, de « oboroace» (subvenţii anuale) și, mai tîrziu, chiar de « închinări» de sate, 
făcute de către domnii și feudalii munteni mănăstirilor de la Athos, Dacă însă acum — în 
ultimele decenii ale secolului al XV-lea, şi în primele două ale celui următor — ele devin 
din ce în ce mai numeroase și dacă ele se extind asupra unei arii ce cuprinde aproape întreaga 
Peninsulă Balcanică (ba chiar şi mai departe în Orient), aceasta se datorește faptului că ele 
nu mai sînt rezultatul unor inițiative personale, luate în împrejurări particulare, ci se înca- 
drează toate într-o acțiune politică îndelung chibzuită şi consecvent urmată. Nu fiindcă ar fi 
fost mai «pioși » decit înaintașii lor, așa cum s-a spus adesea — căci nu poate fi vorba de nici o 
recrudescenţă a sentimentului religios la această epocă — au revărsat domnii "Țării Românești 
asupra întregului Orient ortodox darurile şi ajutoarele scump plătite din veniturile țării, ci 
fiindcă, mai bogaţi decît ceilalți promotori ai cruciadei, ei preluaseră în scopuri politice — și, 
Cum s-a arătat recent, nu o dată cu forme juridice anume — dreptul de patronaj asupra unora 
dintre instituţiile religioase ce puteau fi folosite la realizarea unor asemenea scopuri. Numai 
înțelegind toate acestea putem aprecia la justa lor valoare urmările pe care le-a putut avea, 
pentru cultura în genere și pentru arta Sud-Estului Europei, patronajul exercitat de voievozii 
"Țării Româneşti și numai astfel putem stabili şi locul artei muntenești a vremii în cadrul celei 
de tradiție bizantină. 
Indiferent de limba folosită — greacă sau slavonă — activitatea culturală subvenționată de 
domnii munteni în sud-estul european era în mod necesar unitară, ea trebuind să fie religioasă, 
tradițională și în forme accesibile unor mase cît mai largi, condiții fără de care ea nu și-ar 
mai fi putut împlini scopul în slujba căruia fusese pusă acum. Dacă totuși cea în limba slavă 
s-a bucurat în mai mare măsură de sprijinul domniei muntene, aceasta se datorește și faptului 
că, în mod necesar, proiectata recucerire a Peninsulei Balcanice trebuia să înceapă cu regiuni 
locuite de popoare slave, astfel că acestea se aflau în centrul atenției tuturor inițiatorilor crucia- 
dei şi — se înţelege de la sine — mai ales al celei a feudalilor srbi pribegi. 
ce privește arta, lucrurile sînt însă ceva mai puţin simple. Ea este exclusiv bisericească, 
ideea religioasă fiind — cum am arătat — cea căreia i se hărăzise rolul de element de coeziune 
între rezistența maselor populare subjugate de turci şi acțiunea de cruciadă proiectată de feudali. 
Dar, din aceasta nu decurge că ea ar fi trebuit, în mod necesar, să fie și unitară în ce privește 
formele pe care le îmbrăcau diferitele creații artistice. Într-adevăr acțiunea de refaceri, întregiri 
şi noi construcții, inițiată de domnii munteni a cuprins un număr mult prea mare de centre 
religioase, situate pe o arie mult prea vastă, pentru a putea fi realizată numai cu meşterii 
(de altfel, la acea vreme, foarte puțini) de care dispunea "Țara Românească. Au trebuit deci să 
fie folosiți meșteri de pretutindeni şi — cum era normal — în primul rînd din regiunile mai 

mult sau mai puţin învecinate cu șantierele de reconstrucție. Aceştia, în activitatea lor, folo- 
seau formele artei bizantine devenite tradiționale în locurile lor de origine, locuri în care, de 
altfel, de cele mai multe ori și lucrau. Astfel, în ce priveşte arhitectura — şi același lucru se 
poate spune în bună parte și în ce privește sculptura și pictura murală — faptul că diferitele 
realizări erau inițiate şi subvenţionate de domnii Țării Româneşti nu a putut avea decit urmări 
destul de puţin însemnate pentru crearea unor forme noi, comune întregii lumi ortodoxe. 
Lucrurile stau însă cu totul altfel în privința artelor somptuare. Prin însăși natura lor, obiectele 
de cult (piese de artă totodată) puteau fi aduse de oriunde, de la orice distanță. Nici în acest 
domeniu, singură activitatea meșterilor din Țara Românească nu putea face față amplelor cerințe 
născute din noul rol, politic și cultural, pe care şi-l asumaseră voievozii munteni, și deci, și 
în acest caz, a trebuit să se recurgă la meșterii de pe întreaga arie asupra căreia se întindeau 
relaţiile economice și interesele politice ale acestora. Dar acum asemenea obiecte nu mai erau 
doar ofrande făcute cu gind pios, ci ele trebuiau să poarte un mesaj anume pentru toți credin- 
cioșii din jurul centrelor. religioase, cărora le erau destinate: prin însăşi prezența lor acolo, 
ele trebuiau să marcheze solidaritatea între cei supuși împilărilor otomane și voievodul sau 
feudalii ce le dăruiseră; prin somptuozitatea lor, ele trebuiau să creeze convingerea că acești 
îndepărtați sprijinitori sint bogaţi şi puternici, că, deci, în forța și resursele lor se poate avea 
toată încrederea. Ca atare, fie că ele erau lucrate în Țara Românească, de meșteri de acolo 
sau numai adăpostiți, vremelnic sau definitiv, între hotarele ci (ca unele icoane, unele broderii 
şi unele argintării), fie că erau datorate unor meșteri de peste hotare (ca, de pildă, unele argin- 
tării lucrate în orașele transilvănene), toate aceste obiecte erau executate la comandă, după 
indicaţiile și sub supravegherea — directă sau indirectă — a voievozilor sau marilor feudali, 
donatori. Astfel, prin aceste numeroase obiecte de cult dăruite, se răspindește în tot Orientul 
ortodox nu «stilul » (căci ceea ce numim în genere « stil», nu se poate improviza și răspîndi 
pe o arie aşa de vastă, în răstimpul atît de scurt a numai patru decenii) ci « gustul» — rezul- 
tatul unei simple selecții a formelor, încă neprelucrate într-o sinteză, făcută în funcţie de nevoile 
și posibilitățile, de înclinările şi preferințele unui mic număr de persoane — dominant la curtea 
voievodală a Țării Românești. 

Dar încadrarea domniei și feudalității muntenești în vastele planuri de cruciadă balcanică, înca- 
drare manifestată printr-o asemenea politică pan-ortodoxă de sprijinire a instituţiilor religioase, 
nu putea rămîne fără însemnate urmări pentru însăși evoluția culturii și artei din Țara Româ- 
ncască. 

Prin faptul că — întocmai ca orice cruciadă — proiectata acţiune a feudalilor filfiia steagul 
«luptei pentru credință» prin aceea că ideea religioasă servea drept temei încercării de a ralia 
la această acțiune rezistența popoarelor creştine din Balcanii subjugați de Imperiul Otoman, 
instituţia bisericii (și în primul rînd organizarea ierarhiei acesteia) trebuia să se bucure acum 
de o atenţie încă și mai mare decît în trecut. În cursul deceniilor de anarhie feudală din secolul 
al XV-lea, ierarhia bisericească a Țării Româneşti avusese şi ca, pe cit se pare, din greu de 
suferit, astfel că acum — în speranța că, investită cu o nouă autoritate, ea va putea să poto- 
lească, fie chiar numai pentru un scurt răstimp, dacă nu rivalitățile, măcar conflictele armate 
dintre feudali și că va înlesni legăturile cu instituţiile religioase din Balcani — se încearcă o 

nouă organizare a ei. Cum patriarhia din Constantinopol — deși redusă acum de către Poartă 
la rolul de simplu instrument de administrare a supușilor ortodocşi — se mai bucura încă 
de un tradițional prestigiu, legăturile mitropoliei Ungrovlahiei cu ea se mai păstrează. Ele 
sint însă acum mai mult nominale, căci întreaga reorganizate a bisericii muntene se face 
nu sub supravegherea, directă sau indirectă, a patriarhului ecumenic și conform intereselor 
acestuia, ci — în funcție de noile planuri politice ale voievodului — cu ajutorul pribegilor 
sirbi din care se vor recruta noii ierarhi, și sub supravegherea fostului patriarh alungat din 
scaun de către turci, Nifon, el însuşi, pe cît se pare, slav dalmatin. Sub protecţia bisericii și 
a marilor feudali înrudiți cu pribegi din sudul Dunării, cărturarii sîrbi (ei înșiși, de obicei, 
clerici și descendenți din familiile feudale ale țării lor) și o dată cu ei numeroși meșteri și artiști, 
îşi găsesc în "Ţara Românească și loc de refugiu, și condiţii materiale favorabile continuării 
activităţii lor. Astfel, legăturile anterioare între cultura slavă și arta din Țara Românească, 
de o parte, și cultura și arta sîrbească, pe de alta, ajung să atingă în această epocă maximum 
de intensitate, mănăstirea Bistrița — întemeiată de către Craiovești către 1494 — fiind, alături 
de curtea domnească, principalul focar de cultură slavonă din țară. 

Dar dacă ţările slave din Balcani se aflau în primul plan al atenției inițiatorilor cruciadei, nici 
cele de limbă greacă nu erau nicidecum neglijate: ajutoarele voievozilor munteni se îndreptau 
cu aceeași dărnicie și în această direcție. Astfel, paralel cu întărirea legăturilor cu arta şi cultura 
sîrbească, asupra artei patronate de domnia și marea feudalitate munteană se exercita totdeo- 
dată și influenţa celei a țărilor ortodoxe de limbă greacă. Feţe bisericești din Orientul grecesc 
veneau, acum, din ce în ce mai des în pară, fie pentru cereri de ajutoare sau de intervenții la 
Poartă, fie pentru alte treburi eclesiastice. Asemenea personalități — oameni de cultură ai 
vremii lor — dădeau sfaturi şi în materie de artă religioasă, aduceau cu sine manuscrise sau 
obiecte de cult ce puteau servi ca prototipuri, recomandau modele sau chiar meșteri din locurile 
lor de baştină. În acele regiuni, devenite încă de multă vreme provincii otomane, creația artis- 
tică legată de biserică cunoscuse o explicabilă stagnare, iar cea legată de viaţa feudalităţii creștine 
dispăruse o dată cu aceasta, Siliți acum să lucreze după cerințele și gustul noilor stăpîni otomani, 
asemenea meșteri își însușiseră și procedeele tehnice și formulele decorative ale artei — eclectică 
ca însăși, constituită din elemente provenind din experința și tradițiile tuturor popoarelor din 
Orientul apropiat — a acestor noi stăpîni. Astfel, prin aceşti meșteri greco-orientali, pătrund 
în arta Țării Românești, alături de unele mai vechi elemente tradiționale artei bizan- 
tine, și primele elemente ale artei oriental-islamice. 

Aceste mereu reînnoite influențe balcanice și orientale frînează evoluţia, într-un sens propriu 
"Țării Românești, a elementelor adoptate aci încă din epocile anterioare, încetinind adaptarea 
acestora la condițiile naturale și resursele țării și transformarea lor în conformitate cu o viziune 
artistică specific muntenească, aflată pe atunci încă pe cale de a se constitui. Dar, deși contri- 
buie la întîrzierea procesului de constituire a unui stil tipic muntenesc, totuși ele nu pot să 
împiedice treptata lui realizare, căci asemenea influențe nu se exercită în egală măsură asupra 
întregii arte a Țării Românești: ele nu sînt într-adevăr puternice decit în arta ce răspundea 
nevoii de solemn și fastuos a minorității din societatea feudală românească direct implicată 
în marile planuri de politică balcanică. 

În condiţiile anarhiei feudale din secolul al XV-lea şi ale tutelei asupra domniei exercitate de 
marea feudalitate la sfîrşitul aceluiași secol şi la începutul celui următor, carența autorității 
centrale îngăduise marilor feudali să-şi formeze întinsele lor latifundii, nu numai în dauna 
țărănimii libere, ci şi prin uzurparea moșiilor boierimii mijlocii și mici. Astfel, în scurtă vreme, 
cea mai mare parte a veniturilor fusese acaparată de marii feudali şi de domnii exponenți ai 
acestora şi, ca atare, chiar în sînul clasei feudale diferentierile — incipiente în epoca precedent 
cercetată — se accentuaseră. Ca și odinioară, deosebirile de resurse materiale și de tendințe 
între mica și marea feudalitate se vădeau prin manifestarea unui mai mic sau mai mare fast 
şi lux; ca și odinioară fastul și luxul nu erau atit scopuri în sine, cît mijloace de realizare a unor 
tendinţe politice. Dar acum, aceste tendinţe depășeau cu mult cadrul statului însuşi și, ca urmare, 
arta marii feudalităţi și a domniei trebuia să susțină comparaţia cu tot ce se realizase mai măreț 
şi mai bogat pe întreaga arie a artei bizantino-balcanice; iar cum mijloacele materiale nu îngă- 
duiau realizări de talia celor imperiale de odinioară, ea trebuia să impună mai mult prin bogăţia 
decoraţiei decit prin amploarea proporţiilor. Aşa se explică de ce în domeniul arhitecturii, 
de pildă, tocmai în această epocă apar monumente care, prin larga folosire a unui material 
preţios ca piatra fățuită și decorată cu o excepţional de bogată sculptură, rămîn unicate în întreaga 
evoluţie a artei din "Țara Românească. 

În aceste împrejurări, era normal ca deosebirile între arta grupului restrîns format în jurul 
voievodului de către marii feudali și arta corespunzătoare nevoilor și veleităţilor mai modeste 
ale mulţimii feudalilor mijlocii și mici, să se accentueze. Formele autohtone, sau de mai multă 
vreme încetăţenite în ‘Para Românească nemaifiind suficiente pentru a exprima, în chip fastuos, 
tendințele și veleităţile minorității marilor feudali (și ale domnilor tutelați de ei), această minori- 
tate — mai aptă, prin relaţiile ei cu feudalitatea de peste hotare, să primească influențe din 
afară — adoptă orice inovaţie, indiferent de origine, dacă ea poate contribui la realizarea 
unui ansamblu închegat unitar, capabil să reflecte bogăţia şi puterea de care ea ajunsese să se 
bucure în cadrul societăţii feudale muntene, pentru ca, pe această cale, să le poată face cunoscute 
tuturor contemporanilor cărora voia să le cîştige încrederea în posibilitățile de realizare a 
planurilor ei. Numai voievodul şi marii feudali dispuneau, de altfel, de mijloacele necesare 
pentru realizarea — de cele mai multe ori cu meşteri străini de prima mină — a unor 
asemenea opere, numai ei puteau avea prestigiul și autoritatea de a impune, unor meşteri 
atit de diferiți ca origine și formație, gustul și viziunea lor artistică proprie. 

Dispunind de mijloace cu mult mai restrînse, pătura feudalilor mijlocii și mici foloseşte — în 
monumente și opere modeste, dar nu mai puţin reușite artistic — în mai mică măsură împrumu- 
turile şi inovațiile. În creaţiile corespunzind nevoilor şi veleităților acestei categorii de feudali 
se prelucrează acum, lent, elementele folosite încă din epocile precedente, dindu-li-se interpre- 
tări corespunzătoare posibilităţilor și tradițiilor artistice ale "Țării Româneşti. Aci, în funcţie 
de aceste posibilități şi tradiţii, se selecționează formele străine, se pregătește apariția unui 
«stil» muntenesc, ce se va desăvisși în cpoca următoare. Totuşi, oricît de însemnate ar fi 
monumentele și obiectele de artă din această categorie pentru urmărirea evoluţiei artei munte- 
ncşti pe calea constituirii stilului ci propriu, ar fi o mare greșeală să socotim că celelalte (cores- 
punzătoare nevoilor şi gustului domnilor și minorității marilor feudali) ar fi — datorită prezen- 

jei în cuprinsul lor şi a unor elemente de origine străină, ce nu vor fi niciodată deplin adop- 
tate și asimilate de creația artistică muntenească — mai puțin specifice artei Țării Românești. 
Reușite artistice adesea remarcabile, corespunzind cerințelor de frumos, nevoilor de viață, 
ca și tendinţelor şi veleităților de afirmare ale unei părți, fie ea chiar restrânsă, din societatea 
feudală muntenească, fără precedent cunoscut în altă parte și — în cazurile în care au mai 
fost imitate mai tîrziu — reluate şi adaptate apoi numai la noi şi nicăieri aiurea, creațiile făcute 
după gustul și la comanda domniei și marilor feudali munteni rămîn exemplare de artă mun- 
teană, specifice şi caracteristice unei anumite epoci şi unei anumite categorii sociale din "Țara 
Românească. Tocmai prin caracterul lor de documente unice asupra artei şi culturii acestei 
epoci şi acestei categorii sociale, ele merită — tot atit cît pentru reuşita lor artistică — o deose- 
bită atenție din partea istoricului artei românești. 


Oricit de bine chibzuit putuse el părea unora dintre contemporani și oricîte eforturi se depu- 
seseră pentru pregătirea lui, planul de recucerire a sud-estului Europei pus la cale de către 
pribegii sîrbi şi adoptat de feudalitatea și domnia Țării Româneşti n-a ajuns niciodată să 
intre în faza acțiunii militare. O dată cu moartea ultimului și celui mai de seamă dintre voievozi 
exponenți ai politicii marii feudalități — Basarab Neagoe(1521) — anarhia feudală reizbucnește 
în Țara Românească, iar nu mult după aceea întregul raport de forțe între statele feudale din 
sud-estul Europei se schimbă și el. Intrat într-o nouă perioadă de expansiune militară, Imperiul 
Otoman. reușea, într-o singură şi nenorocită luptă, să desființeze regatul feudal al Ungariei 
(1526) iar curind după aceea (1528), Transilvania accepta și ea suzeranitatea Porții. 
Reînceperea conflictelor armate dintre feudalii munteni, ca şi evenimentele politice și mili- 
tare petrecute în jurul Țării Românești au dus, cum era de aşteptat, la o agravare a condiţiilor 
dominaţiei otomane şi a sarcinilor economice pe care țara era silită să le îndeplinească. 
Politica de acceptare, fără opunere, a pretențiilor Porții — dusă timp de decenii, de către marea 
boierime și de domnii tutelați de ea, în scopul de a-și asigura o neturburată exploatare a veni- 
turilor țării — se dovedea, acum, a fi fost greşită. Amestecul sultanului şi demnitarilor săi 
în treburile interne ale "Țării Românești devine un sistem de îmbogățire a acestora, astfel 
încit chiar scaunul domnesc revenea acum celui care — indiferent dacă era sau nu cerut de 
vreo facțiune boierească din țară — putea să-l plătească mai scump. Nedoriți de nimeni în 
țară, voievozi ajunși în acest chip la domnie se înconjoară de gărzi de mercenari (adesea 
turci), menite să înfringă orice rezistență a marilor feudali și să asigure, totodată, încasarea 
dărilor în continuă creștere. Prin adevărate măceluri organizate cu ajutorul acestor gărzi, 
ei reuşesc să distrugă puternicile familii de feudali de odinioară; dar cu aceasta nu contri- 
buiau cu nimic la îmbunătățirea soartei păturilor exploatate. 

Într-adevăr, dacă la începutul veacului situația țărănimii — din a cărei muncă proveneau banii 
grei cu care erau plătite și pacea cu Imperiul Otoman, și ajutoarele răspîndite cu dărnicie institu- 
țiilor religioase din Orientul ortodox — fusese deosebit de grea, acum, în cea de-a doua jumă- 
tate a secolului al XVI-lea, ea devenea de-a dreptul tragică. În nevoia lor de a-și cîştiga 
cu orice preț partizani credincioși, domnii acestei epoci se vedeau siliți să ridice din rîndurile 
boierimii mijlocii şi mici alți demnitari în locul celor uciși sau pribegiți peste hotare. Dornici 

de putere şi de o rapidă îmbogăţire, aceștia, pentru a parveni, nu se dau în lături, la rîndu-le, 
nici de la uzurpări, nici de la intrigă și delațiune, astfel încît, la fiecare schimbare de domnie, 
o bună parte din cei ce sprijiniseră pe domnul precedent își caută adăpost peste hotare. Ase- 
menea pribegii— ca şi confiscările în folosul domniei ce le urmau — fac ca, în scurtele răgazuri 
în care se putea bucura de veniturile pe care i le conferea privilegiile ei de clasă, boierimea 
să caute să se despăgubească de pierderile suferite și totodată să-şi stringă rezerve — în 
bani şi obiecte de preţ ușor de transportat și de ascuns — în vederea viitoarelor vremuri de 
restriște. Astfel, sistemul « mezatului» scaunului domnesc, practicat de sultan și demnitarii 
săi; sarcinile economice, din ce în ce mai grele, impuse de poartă; dorința de rapidă îmbo- 
găţire a domnilor şi marilor boieri; abuzurile de tot felul ale creditorilor domneşti și ale negu- 
storilor otomani pe de o parte, ale domniei și marilor ei dregători pe de alta, toate acestea 
aduc după sine sărăcirea întregii țări. Căci, deși renta feudală şi fiscalitatea crescuseră verti- 
ginos, atingînd proporţii nemaiintilnite pînă atunci, totuși, bogăţiile astfel stoarse nu 
rămâneau în ţară, ci se risipeau dincolo de hotarele ei: prin domni și prin boieri, partizanii lor, 
la Poartă; prin pribegi, în locurile în care aceştia se adăposteau. Astfel se face că, la sfîrșitul 
veacului, atunci cînd dezastrul economic atinge ultima limită, iar pretenţiile și abuzurile Porții 
ajung să o depășească, răscoala generală a Țării Românești, sub Mihai Viteazul, izbucnește. 
Toate acestea nu puteau să nu aibă — e de la sine înțeles — urmări și asupra evoluției artei 
în "Ţara Românească: marile tamilii feudale, puternice și bogate, dispăruseră, iar domnia ajun- 
sese să nu mai poată dispune, nici chiar ea, de resursele materiale necesare pentru continuarea 
unei mai ample activităţi culturale și artistice, pe cate acum nici nu mai avea, de altfel, 
nici un interes politic să o mai continue. Acţiunea de ajutorare a instituțiilor religioase din 
întregul Orient ortodox, ca şi cea de construire şi înzestrare a marilor ctitorii din ţară înce- 
taseră. 

Concomitent, se petrecuseră și unele schimbări în curentele culturale şi artistice din sud-estul 
Europei. Strivite, mai întîi, de cucerirea turcească, secătuite apoi de exploatarea ce-i urmase 
şi lipsite de la o vreme și de ajutoarele domnilor și feudalilor munteni, popoarele slave din 
Balcani ajung să nu mai poată da, la ele acasă, decit foarte puţin în domeniul creaţiei artistice. 
Tezaurul de forme pe care aceste popoare îl trecuseră odinioară artei muntenești nu mai putea 
fi reînnoit pe această cale, iar sarcina de a păstra, de a prelucra și de a fructifica mai departe 
preţioasa moștenire a artei balcanice revenea, astfel, numai meșterilor din "Țara Românească. 
În lumea grecească supusă Imperiului Otoman, schimburile culturale și artistice între cuceri- 
tori și cuceriți ajunseseră să se stabilească într-o formulă de echilibru; amestec de forme ce 
nu ajung niciodată la o sinteză, în domeniul artei legate de viaţa laică; simple influenţe reci- 
proce — cu totul superficiale şi formale — în arta legată de viața religioasă. Tradiţia bizan- 
tină nu se păstrase — în acest din urmă domeniu — decit doar într-un foarte îngust cerc con- 
stantinopolitan și în citeva centre monastice izolate între ele, ca Athosul — unde însă ele se 
amestecau și cu formele prelucrate de slavii din Balcani — de pildă. Treptat, arta acestor 
centre înțepenite într-o cultură desuetă ajunge să se resimtă de lipsa de legătură cu viaţa reală 

a societăţii contemporane, astfel încît, pe la mijlocul secolului al XVI-lea, din lumea grecească, 
artei "Țării Românești nu-i mai pot veni impulsuri într-adevăr creatoare, ci doar rețete de atelier 
şi formule uscate, din ce în ce mai lipsite de conținut. 

În aceeași vreme, legăturile mai vechi cu arta transilvăneană se menţin, datorită, în bună parte, 
şi prezenței numeroșilor boieri munteni pribegi, adăpostiţi — nu o dată pentru ani lungi și 
grei — în orașele săsești sau la curțile feudalilor de acolo. Dar și în Transilvania, în urma 
aderării la Reformă a unei bune părți a păturilor orășenești și feudale, arta religioasă cunoaște 
o evidentă stagnare. Formele noi aduse acolo de curentul cu caracter predominant laic al 
Renaşterii nu puteau influența adînc arta, cu caracter încă predominant religios, a "Țării Româ- 
neşti. Ceea ce primeşte arta muntenească a epocii din arta Transilvaniei se mărginește numai 
la citeva procedee tehnice și la unele elemente decorative, influența acestora exercitindu-se 
asupra fiecărui domeniu artistic numai în măsura în care, în cuprinsul lui, tehnica și decorația 
aveau un rol mai mult sau mai puţin însemnat, 

Asupra relaţiilor dintre arta "Țării Românești și cea a Moldovei, avem, pentru această vreme, 
şi unele mărturii de izvoare, dar pînă în prezent urmele acestor relaţii n-au putut fi constatate 
direct decît în domeniul arhitecturii, şi anume prin unele influențe muntenești asupra celei din 
Moldova. 

Redusă astfel aproape numai la propriile ei forțe, tocmai într-o vreme în care domnia și feudali- 
tatea ci se aflau într-un acut conflict, Țara Românească nu și-a încetat totuși seria încercărilor 
de a-și găsi o modalitate de expresie artistică proprie, un « stil », ci şi le-a orientat doar altfel. 
Înlocuirii vechilor și puternicelor familii cu altele ieşite din sînul boierimii mijlocii şi mici, îi 
corespunde o părăsire a liniei de căutări pretențioase și costisitoare, corespunzătoare tendințe- 
lor şi proiectelor — în bună parte utopice — ale marii feudalități și o aducere în prim plan a 
celeilalte linii de căutări — cea cu mult mai modestă, mai legată de ceea ce era (sau numai 
devenise între timp) tradiţional artei feudale a "Țării Românești și mai corespunzătoare posibili- 
tăţilor materiale ale acesteia — constituită de arta monumentelor micii boiermi. Aceasta este 
linia care, în cursul celei de a doua jumătăţi a secolului al XVI-lea se precizează, se dezvoltă 
şi se îmbogățește, culegînd în drum tot ce era rezultat concret şi viabil, apt a fi fructificat, 
în arta marilor feudali pentru ca, treptat, de-abia spre sfârșitul veacului și mai ales în epoca 
imediat următoare, să dea ansamblul de procedee tehnice și stilistice cunoscut în genere sub 
numele de « stilul muntenesc >. 

Astfel, ceea ce formează principala caracteristică a evoluției artistice a "Țării Românești, în cursul 
epocii de care ne ocupăm acum, nu este unitatea de aspect a realizărilor ei — căci la aceasta 
nu se va ajunge decit la începutul secolului următor — ci permanența căutării unor forme 
care să răspundă cit mai bine nevoilor feudalității muntene şi să-i exprime acesteia, cât mai deplin, 
viziunea artistică, Iar dacă această viziune artistică este încă în necontenită prefacere, 
faptul se explică prin aceea că însăși clasa feudală din "Țara Românească e și ea în permanentă 
instabilitate, atit în ce priveşte componenţa ei, cît și în ce priveşte rolul în cuprinsul statului 
feudal, tendințele sociale şi politice, ca şi orientarea ei culturală. 

